Ego Willermus, dominus Montis Sancti Johannis, omnibus presentes litteras inspecturis, notum facio quod controversiam, que vertebatur inter me ex una parte, et abbatem ac conventum Cistercienses ex altera, super territorio de Lastrice et super quibusdam nemoribus ejusdem territorii, que tam a Cisterciensibus quam ab aliis sunt applanata, et in prata redacta. In quibus nemoribus usuarium hominibus meis de Hursanz reclamabam, et quicquid juris habebam vel habere me dicebam sive mihi sive hominibus meis in prefato territorio seu in toto tenemento de Tentenens, in terris cultis et incultis, pratis, pascuis, nemoribus, aquis, et quicquid domus Cistercii inpresentiarum tenet ex dono seu ex elemosina patris mei vel aliorum antecessorum meorum pro remedio anime mee et anime patris mei. Domui Cistercii donavi et quitavi in perpetuum retento tamen jure et usuario quod homines mei de Hursanz habent in nemoribus non applanatis. Concessi etiam, et hac presenti carta mea confirmavi, ut terras et prata que ab hominibus meis de potestate de Hursanz dono vel emptione acquisierant fratres Cistercii, libere et quiete teneant in perpetuum et possideant. Dedi etiam fratribus supradictis justitiam quam requirebam in hominibus de Vilers, qui sunt homines Cistercii, et duos mansos quos habebam apud Vilers cum hominibus, qui dictos mansos tenuerint cum universis pertinentiis que ad duos dictos mansos pertinent libere et quiete, et pacifice perpetuo possidendos et justitiam eorundem hominum nichil michi juris nec heredibus meis retinens in eisdem. Preterea concessi fratribus memoratis, ut possint vineas suas de Marre et quas in presenti habent vel si quas decetero in eadem villa adquirere poterint sine banno et omni licentia ballivorum meorum quandocunque eis placuerit vindemiare. Ut autem hec omnia rata maneant, et inconcussa Maria uxor mea laudavit et concessit, et ego presentem cartam sigilli mei munimine roboravi. Actum est hoc anno Verbi Incarnati Mo CCo XXo tertio, in capitulo Cistercii, die martis proxima post Ascensionem Domini, qua die pater meus fuit in porticu Cisterciensis ecclesie traditus sepulture.